Diari Oficial de la Generalitat Valenciana


Sumari del DOGV 2572, del 23-08-1995 (1995/835883)

RESOLUCIÓ de 6 d'abril de 1995, de la Secretaria General de la Conselleria d'Administració Pública, per la qual es disposa la publicació del conveni de col·laboració subscrit entre la Generalitat Valenciana, a través de la Conselleria d'Indústria, Comerç i Turisme, i el Ministeri d'Indústria i Energia, en matèria de productes pirotècnics.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2572

Data del DOGV
:   23-08-1995

Secció del DOGV
:   ALTRES DISPOSICIONS

Número del document
:   1995/835883


Data del document
:   06-04-1995

Organisme emissor
:   Conselleria d'Administració Pública

Tipus de document
:   Resolució

RESOLUCIó de 6 d'abril de 1995, de la Secretaria General de la Conselleria d'Administració Pública, per la qual es disposa la publicació del conveni de col·laboració subscrit entre la Generalitat Valenciana, a través de la Conselleria d'Indústria, Comerç i Turisme, i el Ministeri d'Indústria i Energia, en matèria de productes pirotècnics.   
Subscrit, després de la tramitació prèvia reglamentària, entre la Generalitat Valenciana, a través de la Conselleria d'Indústria, Comerç i Turisme, i el Ministeri d'Indústria i Energia, el dia 25 de gener de 1995, un conveni de col·laboració en matèria de productes pirotècnics, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0144/95, i que figura com a annex d'aquesta Resolució.  
València, 6 d'abril de 1995.- El secretari general de la Conselleria d'Administració Pública.  
Madrid, 25 de gener de 1995  
REUNITS  
D'una banda, el Sr. Martín Sevilla Jiménez, com a conseller d'Indústria, Comerç i Turisme, en virtut del Decret 20/1993, de 12 de juliol, del president de la Generalitat Valenciana, i,  
D'altra part, el Sr. Juan Carlos Girbau García, com a subsecretari del Ministeri d'Indústria i Energia (RD 1.200/1993, de 20 de juliol), Ministeri que manté competències exclusives en matèria d'explosius.  
Ambdues parts es reconeixen respectivament competències i capacitat per a formalitzar aquest conveni de col·laboració, i  
EXPOSEN   
Un dels actes tradicionals de les festes de les falles és l'anomenada despertada, que consisteix a disparar a les 8 del matí traques, trons de metxa, trons de bac i coets. Des de fa cent anys existeix aquesta tradició que a penes ha evolucionat. Les traques i els coets, components bàsics de la mascletada i dels castells de focs artificials, es disparen de forma controlada, i són els pirotècnics professionals els que s'encarreguen d'encendre'ls. Els coets de metxa i els trons de bac són utilitzats per les comissions de festes. El tro de bac és el petard valencià per excel·lència i, sens dubte, el més popular.  
Per tal de desenvolupar el que es preveu en el RD 2.114/1978, de 2 de març, pel qual s'aprova el Reglament d'Explosius, i dins del procés d'ajustar-se a la normativa europea, es va promulgar l'Ordre del Ministeri d'Indústria i Energia, de 05.12.1991, sobre Catalogació de Productes Pirotècnics, publicada en el BOE amb data 13.01.1992. D'acord amb l'article 17 de l'ordre citada, la Direcció General de Mines del Ministeri d'Indústria i Energia és l'òrgan competent per a eximir en casos determinats, a petició de part interessada i amb caràcter general, del compliment d'algunes de les condicions indicades en els articles 9 a 16, així com per a imposar, quan les circunstàncies d'utilització ho aconsellen, l'observança de condicions addicionals.  
Des del 16 de juny de 1994 està actuant una Comissió Tècnica Assessora formada per representants del Ministeri d'Indústria i Energia, la Conselleria d'Indústria, Comerç i Turisme, i membres de l'Associació Piroval amb el fi d'estudiar les condicions de seguretat de l'ús del tro de bac, i la seua possible substitució per productes alternatius que acomplisquen amb totes les especificacions de l'ordre.  
En la reunió de la dita comissió, de data 16 de novembre de 1994, s'acordà sol·licitar del Ministeri d'Indústria i Energia, com a organisme competent, l'autorització provisional de l'ús del tro de bac, i se li va proposar les condicions de seguretat a què podria condicionar-se la dita autorització.  
Igualment, es constatà la conveniència de continuar les investigacions tècniques sobre l'artifici pirotècnic tro de bac, a fi d'aconseguir l'obtenció de components alternatius que no en minven les característiques (impacte, sonoritat, mida, etc.), i que, no obstant això, acomplesquen totes les especificacions de l'ordre de 5 de desembre de 1991.  
Por tot això, i atés que:  
1) La Comunitat Autònoma Valenciana té especial interés en el fet que el tro de bac s'aculla a l'exempció prevista en l'article 17 de l'esmentada OM de 05.12.1991, la qual cosa en permetria la utilització en falles i altres festes populars de la Comunitat Valenciana. I per aquesta raó ha sol·licitat que es concedisca la citada exempció, i ha proposant que aquesta es condicione al compliment de les condicions de seguretat proposades per la comissió a què s'ha fet referència.  
2) La Direcció General de Mines, òrgan competent per a la concessió de les exempcions previstes en l'article 17 de la precitada OM, té coneixement que la Comunitat Valenciana ha presentat aquesta sol·licitud, que estudiarà acuradament, i dictarà en el seu cas l'oportuna resolució.  
3) Existeix per ambdues parts el desig de coordinar actuacions encaminades a la investigació d'un nou artifici pirotècnic alternatiu al tro de bac, amb similars prestacions, el contingut de la composició del qual permeta catalogar-lo en el marc de l'ordre ministerial citada.  
Estableixen aquest conveni de col·laboració entre la Comunitat Valenciana i el Ministeri d'Indústria i Energia, amb els següents:  
ACORDS  
Primer  
Ambdues parts es comprometen a potenciar en l'aspecte financer i en la mesura de les seues possibilitats pressupostàries, una línia d'investigació d'un producte substitutiu del tro de bac, la composició del qual en permeta la catalogació.  
En aquest sentit, les parts consideren que aquesta línia d'investigació podria instrumentar-se a través de la col·laboració entre l'Institut de la Mitjana i Petita Indústria Valenciana (IMPIVA), i el Centre per al Desenvolupament Tecnològic Industrial (CDTI), raó per la qual promouran la firma d'acords específics entre aquests organismes dependents o adscrits a les administracions públiques sotasignants.  
Segon  
Ambdues parts es comprometen a col·laborar en l'àmbit de les seus respectives competències per a extremar el compliment de les mesures de seguretat que, arribat el cas, puguen imposar-se a l'autorització de l'ús del tro de bac.  
Amb aquesta finalitat, la Comunitat Valenciana s'obliga a donar la màxima difusió de la resolució que en el seu cas autoritze l'ús del tro de bac i de les condicions de seguretat que puguen imposar-se entre tots els organismes i entitats públics i privats implicats en l'organització de les falles (comissions de festes, associacions de veïns, fabricants o manipuladors del producte, etc.).  
Tercer  
S'acorda mantenir el funcionament de la Comissió Tècnica Assessora amb la finalitat de realitzar un seguiment dels treballs d'Investigació que es desenvolupen, així com del compliment de les condicions de seguretat en l'ús del tro de bac.  
Quart. Duració del conveni  
La duració d'aquest conveni serà anual, i es podrà renovar posteriorment segon els resultats obtinguts per les investigacions que, finançades per l'Institut de la Mitjana i Petita Indústria Valenciana (IMPIVA) i el Centre per al Desenvolupament Tecnològic Industrial (CDTI), es desenvolupen per a obtenir productes substitutius.  
Cinqué  
Aquest conveni té naturalesa administrativa, i és competent per a resoldre les incidències que puguen plantejar-se a la Jurisdicció Contencioso Administrativa.  
Com a prova de conformitat amb tot el que precedeix, se signa aquest conveni al lloc i en la data expressat al principi.  
Per la Conselleria d'Indústria, Comerç i Turisme: Martín Sevilla Jiménez.  
Pel Ministeri d'Indústria i Energia: Juan Carlos Girbau García.  
Condicions tècniques de seguretat  
1. Per tal de garantir el compliment de les condicions de seguretat de manipulació de l'artifici pirotècnic establertes en l'ET núm. 1, aquest producte s'empaquetarà en capses de cartó amb un contingut màxim de 50 unitats amb els següents requisits:  
a) El volum ocupat pels 50 artificis mai no serà superior al 50 per cent del volum total de la capsa, i la resta serà material de farciment inert i esmorteïdor adequat, com ara serradura o palla d'arròs.  
b) Aquestes caixes estaran precintades de forma que s'evite que s'òbriguen accidentalment.  
c) A més de les condicions d'etiquetatge establides en el Reglament d'Explosius, s'inseriran les següents instruccions:  
1. Utilitzeu-los només persones majors de 18 anys.  
2. Utilitzeu-los a l'aire lliure.  
3. Per a utilitzar-los, llanceu-los contra terra.  
4. Per a utilitzar-los, tragueu-los d'un en un de la caixa.  
5. No els llanceu contra persones, animals o béns.  
6. No els guardeu a les butxaques, en bosses o entre els vestits.  
7. No els manipuleu ni n'extragueu el contingut.  
8. Per tal de minimitzar els possibles efectes de la dispersió de metralla especificats en l'ET número 3, caldrà acomplir les següents mesures:  
a) La graveta serà redona (de riu), amb un pes màxim unitari de 0,6 grams + 0,1 grams, amb la qual cosa es garantirà el compliment del punt 5.2.5 de l'acta de la Reunió del WG3 de Berlín, de desembre de 1993, que considera perilloses les partícules llançades literalment amb un pes superior a 1 gram i a una distància superior a 6 metres.  
b) La quantitat de barreja explosiva en cada artifici serà inferior a 1,2 grams.  
3. Com a condicions addicionals de seguretat es proposen les següents:  
3.1 En la fabricació:  
- La fabricació es realitzarà per vies humides.  
- No es podrà simultanejar la fabricació del tro de bac amb la resta d'artificis pirotècnics al mateix local. Acabat el procés de fabricació, que es realitzarà en campanyes no inferiors a 15 dies de duració, es procedirà a netejar exhaustivament el local, en humit, abans de realitzar un altre procés de fabricació. Les mateixes condicions de seguretat s'han d'observar amb el calcer i la roba de treball.  
- El clorat potàssic ha de complir les condicions establides en la norma UNE 31-611-73.  
- Es prohibeix la fabricació del tro de bac amb temperatura ambient superior a 25ø C, i per aquesta raó cal que hi haja un termòmetre als locals on s'elaboren.  
- Abans d'iniciar la fabricació del tro de bac, el taller pirotècnic autoritzat ha de posar-ho en coneixement de l'administració competent, i indicar els terminis d'elaboració, els sistemes, els locals, els mitjans, la producció prevista, etc. La fabricació podrà iniciar-se si, després de 15 dies des de la comunicació, l'administració no hi posa cap objecció.  
3.2 En l'embalatge i el transport:  
- Per tal d'evitar la possibilitat de pèrdua de barreja pirotècnica (ET núm. 2), l'embolcall se subjectarà amb una cinta.  
- Un màxim de 30 caixes de les indicades en punt número 2.1.a), que continguen per tant 1.500 artificis, s'hauran de col·locar en una caixa de cartó que les ajuste i queden suficientment fixades de forma que s'evite que es moguen durant el transport i la manipulació.  
- Aquestes caixes seran introduïdes en altres de cartó fort, de bona qualitat, onejat de doble cara de diversos fulls, que han de respondre a un model homologat per al transport de mercaderies perilloses per carretera, d'acord amb l'apèndix corresponent de TPC.  
- Aquesta última capsa exterior serà com a mínim 1 cm més gran en tot el perímetre (fons, costats i cobertes) que l'anterior, de tal forma que la capacitat no utilitzada siga completada amb qualsevol material de farciment, per a esmorteir possibles colps.  
- El pes màxim en brut d'aquestes caixes després de plenes de material pirotècnic serà de 15 kg.  
3.3 En l'ús:  
- L'ús del tro de bac es restringeix als actes festius, com ara les despertades, sota la vigilància de les comissions de festes, que extremaran les mesures de seguretat.  
- El repartiment de les caixes que continguen els trons de bac es realitzarà per les comissions de festes, amb ordre i a l'exterior dels edificis.